
Süllyedési Paradoxon

Mindenki ismeri azt a jelenséget, amikor egy borotvapengét vagy egy régi tízfillérest ráhelyezünk a vízfelszínre, és úszik a vízfelszínen, noha a sűrűsége a víz sűrűségének a többszöröse. Megfigyeljük, hogy a lemez behorpasztja a vízhártyát, ebből tudjuk, hogy a lemezt a felületi feszültség és a tízfilléres aljára ható hidrosztatikai nyomóerő tartja fenn.[1] Azonban, ha növeljük a súlyát, előbb-utóbb lesüllyed. Viszont ha a közepére egy függőleges vízsugarat irányítunk, úszni kezd. Felmerül a kérdés, hogy ha a felhajtó erő eddig is kevésnek bizonyult, ráadásul növeljük a lefelé ható erőt, hogy jöhet létre erőegyensúly. A jelenséget jobban megfigyelve látjuk, hogy a lemez a plusz tolóerő hatására lejjebb süllyedt. A lemez most már nem csak behorpasztja a vízhártyát, hanem alá is süllyed. Az így kialakuló hidrosztatikai nyomáskülönbségből származó erő már elég nagy ahhoz, hogy ellensúlyozza a lefelé ható erőket. Ez azonban felvet egy másik kérdést. Ha a lemezünk a vízszint alá süllyed, a külső vízközeg miért nem folyik a felületére? Amennyiben a lemez tetejére kívülről víz folyna, a hidrosztatikai nyomás kiegyenlítődne, így a lemez lesüllyedne. A függőleges vízsugárból származó víz, az impulzusátadás után sugár irányban nagy sebességgel távozik a lemez felületéről. A lemez szélénél kiáramló vízréteg hidrosztatikai ugrást hoz létre, ami meggátolja a külső vízközeg lemezre áramlását. A dolgozatban szeretném ismertetni a jelenség magyarázatát és a releváns paramétereket. Ezeket az elméleti állításokat mérésekkel alátámasztani, illetve bemutatni a kísérletek pontatlanságait és hibáit. Ez a kísérlet remek lehet otthon és középiskolában kísérletezők számára. Számukra is szeretnék ötleteket és javaslatokat adni, hogy hétköznapi körülmények között megfigyelhessék a jelenség.

